Fulco, decanus, et universum Aurelianense capitulum, universis presentibus pariter et futuris salutem in Domino. Noverint universi presentes pariter et futuri quod nos formam pacis inter venerabilem patrem nostrum, Manassem, Aurelianensem episcopum, ex una parte, et carissimos in Christo viros venerabilem abbatem et conventum Beati Benedicti Floriacensis, ex altera, initam super procurationibus quas idem episcopus ab eis exigebat tum in corpore ipsius abbatie et in prioratibus de Castronovo super Ligerim, de Vitriaco, de Evera Castro et de Sancto Aniano le Gaillart, tum etiam in domibus de Evera Villa et de Villa abbatis, de Germiniaco, de Sancto Gervasio et de loco qui Baudrevillare dicitur, formam inquam pacis, sicut in patentibus ipsius episcopi litteris super hoc editis continetur ratam habemus et approbamus, et in hujus rei fidem et testimonium presentem paginam litteris annotatam sigilli nostri munimine roboramus. Actum anno Domini millesimo ducentesimo tercio decimo, mense maio.